Universis sancte matris ecclesie filiis ad quos presens scriptum pervenerit, Stephanus permissione divina Cantuarensis archiepiscopus, totius Anglie primas, et sancte Romane Ecclesie cardinalis, eternam in Domino salutem. Ante cordis oculos statuentes inestimabilis affluentiam caritatis qua monasterium Pontiniacense beatissimum martirem Thomam predecessorem nostrum in exilio constitutum benigne recepit, et ei pium compassionis solatium habundanter impendit; necnon ad memoriam revocantes obsequia pietatis, a monasterio supradicto nobis exulantibus hilariter et affluenter impensa merito, nos ad id fatemur astrictos ut fratribus ibidem Deo servientibus vices rependere studeamus in obsequio caritatis. Volumus igitur ad universitatis vestre noticiam pervenire nos, de consensu prioris et conventus ecclesie Christi Cantuarensis, dicto monasterio Pontiniacensi ac viris religiosis in eo Deo servientibus intuitu Dei, concessisse pariter et dedisse de ecclesie de Rumenal, nomine beneficii, quinquaginta marcas annuas sterlingorum bonorum et legalium, a quolibet rectore in eadem ecclesia successive instituendo, sub pena beneficii sui perpetuo, sine difficultate percipiendas, in duobus terminis: videlicet ad Natale Domini triginta marcas et ad festum sancti Johannis-Baptiste viginti marcas. Ita plane quod si ipse rector in prefatis terminis a solutione dictarum marcharum cessaverit, et infra quadraginta dies post statutos terminos de dampnis pariter et expensis quas dicti fratres, occasione non facte solutionis, incurrerint, una cum solutione debita, quinquaginta marcarum non satisfecerit, eisdem dictam penam incurrat. Ad majorem etiam prefati monasterii securitatem, simul de consensu prioris et conventus ecclesie Christi Cantuarensis providimus et statuimus ut quilibet rector in ecclesia de Rumenal successive instituendus, in sua institutione, vel preterea cum requisitus fuerit a procuratore Pontigniaci, solempniter juret quod dictas marcas, in terminis statutis, procuratori Pontigniacensi annuatim persolvet sub pena expressa superius. Ut igitur hec nostra ordinatio perpetuam obtineat firmitatem, eam, presenti scripto sigilli nostri appositione munito duximus roborandam. Actum anno gracie millesimo ducentesimo vicesimo secundo.